Այս գրքում յուրաքանչյուր քրեական գործ ներկայացված է առանձին եւ ամբողջական: Քրեական գործեր կան, որ վերաբերում են մեկ մարդու, գործեր կան, որ վերաբերում են խմբերի: Յուրաքանչյուր քրեական գործ ներկայացնելիս` սկզբում տրվում է կարճ տեղեկատվություն քրեական գործում ներգրավված մարդկանց, նրանց ծավալած ու քրեական գործի համար հիմք ծառայած գործունեության մասին: Մեր ներկայացրած տեղեկությունները միշտ չէ, որ համընկնում են գործով հրապարակված դատավճռում հիշատակված դրվագներին, եւ պարտադիր էլ չէ, որ դրանք դատավճիռներում հիշատակված լինեն: Սրա հիմնական պատճառն այն է, որ դատավճիռներում հիշատակված դրվագները միշտ չէ, որ իրականում կատարվածի ճշգրիտ արտացոլումն են: Մեր տեղեկությունները, որպես կանոն, հիմնված են գործերին անմիջականորեն կամ միջնորդավորված առնչություններ ունեցող մարդկանց հուշերի ու պատմությունների վրա: Գործի մասին այս անդրադարձներից հետո տրված են գործով դատապարտված յուրաքանչյուրի համառոտ կենսագրական տվյալները, որոնց մի մասը կարող են թերի լինել, քանի որ այս կամ այն պատճառով լիարժեք տեղեկություններ հայթայթել չենք կարողացել: Նույնը վերաբերում է լուսանկարներին: Գրքում հրապարակված են ե՛ւ քրեական գործերում եղած լուսանկարներ, ե՛ւ մեր օրերի լուսանկարներ: Որոշ մարդկանց դեպքում ոչ մի լուսանկար չի հաջողվել հայթայթել, որոշ դեպքերում ունենք միայն քրեական գործում առկա լուսանկարը, այլ դեպքերում` ոչ բավարար որակով ու պատահական լուսանկար: Համառոտ կենսագրական տվյալներից հետո գործով դատապարտվածներից ոմանք, որոշ դեպքերում էլ, եթե անմիջական մասնակիցները վախճանվել են` նրանց հարազատները, պատմում են, թե ինչպես ներգրավվեցին այլախոհական գործունեության մեջ, ինչպիսի գործունեություն են ծավալել, ինչպես են դատապարտվել եւ կրել իրենց ազատազրկումը, ինչ խնդիրների են առնչվել եւ ինչ դժվարություններ են ստիպված եղել հաղթահարել: Չնայած այն հանգամանքին, որ այդ պատմությունները ներկայացված են առաջին դեմքով, պատմության հերոսներից ոչ ոք անձամբ չի գրել. դրանք տվյալ պատմության հերոսի հետ ունեցած մեր զրույցների գրառումներն են: Մենք այդ զրույցները ձայնագրել, ապա` վերծանել ու խմբագրել ենք: Գրել ենք առաջին դեմքով` խոսքն առավել հասանելի եւ անհատական զգացմունքներն ավելի անմիջական տեղ հասցնելու նպատակով: Այս հուշ-պատմություններից հետո ներկայացրել ենք գործով կայացած դատավճիռները` պահպանելով ե՛ւ դրանց կառուցվածքը, ե՛ւ առկա վրիպակներն ու սխալները: Դրանց վերաբերվել ենք որպես փաստաթղթերի եւ ոչինչ չենք փոխել: Իրար առնչվող, բայց տարբեր գործեր կամ նույն գործչի տարբեր ժամանակահատվածում ծավալած գործունեությունը համադրելիս` ընթերցողը կարող է կրկնություններ նկատել: Սա պայմանավորված է գրքի կառուցվածքի տրամաբանությամբ, եւ դրանցից խուսափել չենք ցանկացել: Այս գիրքը ոչ թե հանգամանալից` դեմքերի ու դեպքերի մասին ժամանակագրական հերթականությամբ սահուն շարադրված պատմություն է, այլ ավելի շատ` տեղեկատու է, եւ բնական է, որ կարող են կրկնություններ լինել: Հնարավոր է նաեւ, որ բացթողումներ ու վրիպակներ նկատեք, ինչի համար հայցում ենք ընթերցողի ներողամտությունը, բայց կոպիտ սխալներ, առավել եւս խեղաթյուրումներ` բացառվում են: